贈道士張易
作者：張鎡
朝代：宋

paragraphs: 道人生長清淮西，地荒戰血孤鬼啼。
飽知濁世一朝菌，擺落羈馽全天倪。
穿霞踏月半區宇，山水名勝隨攀躋。
我來欣逢大條左，握手便許論刀圭。
蕊珠七言素探討，敷析秘奧開羣迷。
綿綿玄牝斡兩曜，夜半虛室騰虹霓。
同居蜀客話清簡，物理返笑莊生齊。
坳堂燭暗坐頃刻，石頭路浄緣高低。
傾壺隨意薦巖果，不假沆瀣求交梨。
他年相就養靈液，肯復自棄淪塵泥。
蓬洲閬苑恣遊宴，有句更繼肩吾題。